**Velkommen indenfor til En Aften Med Alberte**
*Alberte Winding inviterer på hits og gode minder i VEGAs varme rammer til En Aften Med Alberte onsdag d. 21. november.*

Med et imponerende bagkatalog af intet mindre end sytten albums har Alberte Winding gennem mere end 30 år markeret sig som en af de mest folkekære og alsidige kunstnere i Danmark. Til En Aften Med Alberte inviterer Alberte ind i VEGAs hjemlige rammer til en aften i selskab med en perlerække af store hits og gode historier.

Sidste år udgav Alberte det eftertænksomme album *Hva Drømmer Du*, der går et skridt længere ud i at skildre livets yderpunkter, men beholder en melodisk lethed. Musikken er tiltænkt at fungere som et rum, hvor det problematiske ved livet kommer til udtryk samtidig med, at man selv kommer videre.

Der er en helt igennem hyggelig og intim koncertoplevelse i vente, når Alberte deler ud af sin musikalske karriere i VEGA til november. En række musikervenner er inviteret med som gæsteoptrædener og hjælper til med at skabe den særlige stemning.

Alberte siger selv: “J*eg har længe drømt om at samle gamle og nye musikalske venner i København, og spille 25 års musik ud af kroppen. Fra ”Tænder på et kys”, over til ”Min klub først”, gennem ”Kommer hjem” og tilbage til kysset i de ”Lyse nætter”.*

*Bandet og jeg har inviteret Rosa Lux, Ormen, Kjartan Arngrim, Mads Mouritz, Josefine Winding, Niels Juhl, og mange flere til en vild, varm og vuggende aften på VEGA.
Hva drømmer du?”*

**Fakta om koncerten:**
En Aften Med Alberte (DK)
Onsdag d. 21. November kl. 21.00
Lille VEGA, Enghavevej 40, 1674 København V
Billetpris: 200 kr. + gebyr
Billetsalget starter i dag via vega.dk og Ticketmaster